
Kommunedirektørens innstilling
Det foreslås å legge fram en sak om organisering av migrasjonshelsetjenesten til politisk behandling i løpet av 2027. 
 

Bakgrunn for saken
I bystyresak 171/25 Handlingsplan og økonomiplan 2026 - 2029 ber Bystyret administrasjonen om å: 
Belyse dagens organisering av migrasjonshelsetjenesten, inkludert oppgaver, ressursbruk og samhandling med øvrige tjenester. 
Se på muligheten for i større grad å integrere migrasjonshelse i eksisterende fagområder og tjenestestrukturer, slik at tilbudet blir mer helhetlig og mindre avgrenset som en særskilt tjeneste. 
Hensikten med saken er å sikre en mest mulig bærekraftig, faglig forsvarlig og integrert tjenestemodell, som også styrker muligheten for god integrering i ordinære kommunale tjenester.


Saksfremstilling 
Bystyret har bedt om å få en sak tilbake til Utvalg for helse og mestring i løpet av første halvår 2026 om organiseringen av migrasjonshelsetjenesten i Skien kommune. I saken bes administrasjonen om å belyse dagens organisering av migrasjonshelsetjenesten, inkludert oppgaver, ressursbruk og samhandling med øvrige tjenester. i tillegg svarer administrasjonen opp tilbakemelding knyttet til økonomi fra budsjettreguleringssaken i Bystyret i juni sak xxx der det ble tilbakeført 1 million kroner til arbeidet med migrasjonshelse. Tilbakemeldingen fremkommer under punktet økonomi i denne saken.
Administrasjonen benytter interne ressurser og har dessverre ikke hatt anledning til å legge fram saken før nå.
Organisering av migrasjonshelsetjenesten
Migrasjonshelsetjenesten i Skien kommune er i dag organisert som et team med sykepleiere i Enhet for psykisk helse og livsmestring. Migrasjonshelsetjenesten gir helsehjelp knyttet til både fysisk og psykisk helse. Teamet består av 4 årsverk. Ressursbruken i migrasjonshelsetjenesten er i stor grad knyttet til sykepleiere med spesialisert kompetanse, samt koordinering og tverrfaglig samhandling. Migrasjonshelsetjenesten har lett tilgjengelige lokaler i sentrum. 
Overordnede mål:
Rammen for arbeidet i migrasjonshelsetjenesten styres av Helsedirektoratets nasjonale veileder (IS 1022). I veilederen presiseres kommunens ansvar for å sikre likeverdige helsetjenester til asylsøkere, flyktninger og familiegjenforente. Veilederen beskriver rettigheter, ansvar, finansiering og anbefalte helseundersøkelser. Den er et viktig redskap for helsepersonell og ledere i primær- og spesialisthelsetjenesten. Helsetjenester til asylsøkere, flyktninger og familiegjenforente - Helsedirektoratet 
Migrasjonshelsetjenesten skal  bidra til at brukerne får like god tilgang til helsetjenester, av like god kvalitet og med like godt behandlingsutfall som den øvrige befolkningen. Gjennom helsefremmende, forebyggende og veiledende tiltak som har til hensikt å styrke den enkeltes helsekompetanse forsøker migrasjonshelsetjenesten å sikre gode overganger til ordinære helsetjenester. Tjenesten gis ut ifra Helse- og omsorgstjenesteloven, Pasient- og brukerrettighetsloven, Likestillings- og diskrimineringsloven samt Helsepersonelloven. 
Målgruppe: 
Personer over 18 år tilknyttet asylmottak/mottak:
Asylsøkere som venter på behandling av asylsak og flykninger som venter på bosetting 
 
Personer over 18 år bosatt i Skien kommune:
Flyktninger, familiegjenforente og andre innvandrere som er nyankomne til Skien kommune.
Migrasjonshelsetjenesten har i gjennomsnitt ca. 280 personer som får oppfølging, 90 % er personer tilknyttet asylmottakene.
Migrasjonshelsetjenestens oppdrag
Migrasjonshelsetjenesten har ansvar for oppfølging knyttet til helse hos nyankomne flyktninger og andre personer med behov for tilpassede helsetjenester knyttet til migrasjon. Dette er et lavterskel- tilbud. 
Tjenesten omfatter blant annet:
Helsekartlegging av personer tilknyttet målgruppen (flyktninger og familiegjenforente bosatt i kommunen, og asylsøkere og flyktninger på mottak, som er over 18 år), basert på Helsedirektoratets kartleggingsskjema, med formål om å identifisere eventuelle behandlingskrevende tilstander og bidra til gode overganger til ordinære helsetjenester gjennom muntlig og skriftlig, språklig og kulturelt tilpasset informasjon. 
Oppfølging av eventuelle kartlagte helseutfordringer ut ifra behov i etterkant av helsekartlegging kan innebære: 
Koordinering av helsehjelp
Sørge for at brukerne får nødvendig og tilpasset informasjon om eventuelle nye avtaler i helsevesenet, adresse, veiforklaring, tidspunkt osv.
Bestilling av tolk til ulike helseavtaler
Oppfølgings-samtaler knyttet til fysisk og psykisk helse
Smittevernsarbeid i samarbeid med vaksinasjonskontoret
Skriftlig søknad om fastlege for nye brukere for å unngå stor belastning for den kommunale gjestepasientordningen
Overføring av helseopplysninger via Websak for alle brukere som flytter til ny kommune 
I 2025 ble det utført totalt 328 helsekartlegginger og 288 oppfølgingssamtaler med brukere tilknyttet migrasjonshelse i Skien
Legetjeneste,30%, i migrasjonshelsetjenestens lokaler for brukere uten fastlege. Som en del av pasientens oppfølging bidrar de ansatte i migrasjonshelse med kommunikasjon med legen via e-melding, klargjøring av medisinsk utstyr, pasientlister og tolkebestillinger i forkant, oppfølging av pasienter ved ankomst og i etterkant av legekonsultasjoner, og journalføring av legesamtaler.
Drop in helse-tilbud tre halve dager i uken i KIE’s (Kvalifiserings og integrerings enhet) lokaler for deltakerne på KIE og Voksenopplæringen. Dette for å sikre lett tilgjengelighet til helsetjenester.  
Veiledning, undervisning og koordinering mot øvrige kommunale tjenester
Helseundervisning i introprogram på KIE
Helseundervisning og informasjonsmøter for beboere ved asylmottakene
Besvare diverse henvendelser fra brukere og samarbeidspartnere per telefon, melding. 
Møte personer som kommer uanmeldt til migrasjonshelses lokaler
Migrasjonshelsetjenestens kontakt med brukerne er et viktig ledd i integreringen og går kort oppsummert ut på å sørge for at de får den hjelpen de trenger, at de forstår hvilke rettigheter de har, hvordan norsk helsevesen er organisert og hvordan de best kan nyttegjøre seg av kommunens helsetjenester. 
Tjenesten møter mange personer i en livssituasjon preget av krig, flukt, tap og usikkerhet. Tidlig identifisering og oppfølging av helseutfordringer bidrar til at alvorlige somatiske og psykiske helseproblemer kan avdekkes og håndteres på et tidlig tidspunkt, noe som kan forebygge forverring og mer omfattende hjelpebehov senere.
Samarbeid
Migrasjonshelsetjenesten har et bredt samarbeid med andre enheter, etater, frivillige osv. Tjenesten har tett samarbeid med Kverndalen legesenter som har lege fysisk til stede i våre lokaler i Skistredet tre halve dager i uken. 
Tjenesten samarbeider også tett og er i kontinuerlig dialog med fastleger, blant annet Sykehuset Telemark, NAV, KIE, Voksenopplæring, Snorre mottak og Skien mottak, barne- og familietjenester, skolehelsetjeneste, Enhet for enslig mindreårige, spesialisthelsetjenesten, tjenestekontoret, og fysio/ergoterapitjenesten 
Andre samarbeidspartnere er Krisesenteret, LOPE, Grenland familiekontor og Frisklivssentralen og frivillige organisasjoner. 
Erfaringer og mulig videre utvikling av tjenesten
Migrasjonshelsetjenesten har vært organisert som et team i Enhet for psykisk helse og livsmestring siden 2019. Før dette var tjenesten organisert i Sosialmedisinsk enhet.
Organisering av migrasjonshelse som en egen tjeneste kan i noen tilfeller føre til parallelle løp fremfor integrerte pasientforløp. Dette kan gjøre seg spesielt gjeldende i familier som migrasjonshelsetjenesten kommer i kontakt med. En samorganisering med enhetene som følger opp barna og ungdommene, samt legetjenesten, vil kunne gi et mer brukervennlig og helhetlig tilbud, samt forbedret flyt i arbeidsprosessene gjennom felles fagsystemer og bedret tilgjengelighet for samarbeid. Det er ønskelig å se nærmere på dette, men det er foreløpig ikke drøftet med andre kommunalområder eller tjenester som følger opp flyktninger.
Andre vi har vært i kontakt med
Migrasjonshelsetjenesten var i skiftet 2023/2024 i kontakt med Lillestrøm kommune og Drammen kommune vedrørende migrasjonshelsetjenestens oppdrag, drift og innhold. Konklusjonen den gang var at det var ulike måter å organisere tjenesten på, men samtlige tjenester hadde stort fokus på tidlig identifisering og oppfølging av helseutfordringer. I forhold til innbyggertall hadde disse satt av flere årsverk enn Skien til disse tjenestene – uavhengig av drift av asylmottak/antall plasser i asylmottak.  Skien har i hovedsak kun mulighet til å utføre lovpålagte oppgaver.
Vi har igjen vært i kontakt med Lillestrøm kommune og Drammen kommune. Lillestrøm kommune har et eget kommunalområde for barn, unge og familier og har organisert sin tjeneste som en egen avdeling under helsestasjoner og skolehelse. Tjenesten tilbys til flyktninger, asylsøkere og familiegjenforente. Drammen kommune har organisert sin tjeneste på to steder, det ene er en helsestasjon for migrasjonshelse, men den andre delen er i psykisk helse. I tillegg har vi sett på Tønsberg kommune, Sandefjord kommune og Larvik kommune som også alle er i kostragruppe 11. Vi ser igjen at kommunene har valgt å organisere dette ulikt og med ulik ressursbruk. F.eks har noen valgt å organisere tjenestene til familier i en type helsestasjon i forebyggende helse, men det er også ulik i hvilket kommunalområde forebyggende helse er organisert. Noen steder er det i oppvekst og andre steder i helse. 
Økonomi
Det er to ulike finansieringstilskudd til kommunene. Det er et integreringstilskudd som staten betaler via IMDi til kommunene når de bosetter flyktninger. Tilskuddet skal dekke kommunens gjennomsnittlige merutgifter til bosetting og integrering i bosettingsåret og de fire påfølgende årene. Midlene er i hovedsak et generelt tilskudd til kommunen. Kommunen får også tilskudd til norskopplæring. 
Når det gjelder mottak/asylmottak så dekkes ikke helseutgifter til asylsøkere gjennom de ordinære rammeoverføringene fra staten. Det er UDI som har egne tilskuddsordninger for å refundere kommunens ekstrautgifter til spesifikke helsetiltak og tuberkulosescreening. 
Ved bystyrets behandling av Handlingsprogram og økonomiplan 2026–2029 ble rammen redusert og 1 million kroner tatt ut av Enhet for psykisk helse og livsmestring. Under bystyrets behandling av budsjettreguleringer i juni 2026 ble dette justert ved at 1 million kroner ble tilført tjenesten igjen. 
I forbindelse med denne reguleringen i juni ble det fra administrasjonen opplyst at dette burde vært forelagt det politiske nivået, før behandlingen av budsjettreguleringen. Dette er derfor tatt inn i denne saken. 
Budsjettreguleringen i juni må ses i sammenheng med at tjenestens faktiske bemannings- og aktivitetsbehov ikke var redusert tilsvarende.  Enhet for psykisk helse og livsmestring har fått oppdraget migrasjonshelsetjeneste og dette en del av enhetens totale ramme. Det er i dag 4 årsverk i migrasjonshelsetjenesten i Skien. Kuttet ville dermed innebære at en allerede presset tjeneste som i hovedsak utfører lovpålagte oppgaver måtte håndtere et vedvarende behov med lavere finansiering. Det ble derfor vurdert som nødvendig å gjenopprette bevilgningen for å sikre tilstrekkelig kapasitet og forsvarlig oppfølging av målgruppen. En redusert bevilgning ville kunne medføre at Enhet for psykisk helse og livsmestring måtte redusere kapasitet på psykiske helsetjenester for å opprettholde lovpålagte oppgaver innen migrasjonshelstjenesten.
Aktivitetsnivå
Tjenestens aktivitetsnivå (vedlegg 1) viser at den i stor grad betjener personer tilknyttet asylmottakene. Den økonomiske situasjonen understreker behovet for å vurdere hvordan tjenesten kan organiseres på en måte som sikrer god ressursutnyttelse, helhetlige pasientforløp og en bærekraftig utvikling av tilbudet innenfor tilgjengelige rammer.
Som tidligere nevnt i saken, er 90% av av brukerne i migrasjonshelsetjenesten knyttet til de to mottakene i Skien kommune. Skien mottak på Frogner har redusert til 125 plasser fra 1. oktober (tidligere 150 plasser) og Snorre mottak har 280 plasser. Totalt er det 405 plasser  mottak/asylmottak i Skien kommune. Våre erfaringer er at personer i mottak har økende helseutfordringer og dette bekreftes av mottakene.

Effekten av saken 
Perspektiv	Negativ	Nøytral	Positiv	Ikke relevant
Konsekvens for klima på kort og lang sikt	 	x	 	 
Konsekvens for miljøet på kort og lang sikt	 	x	 	 
Økonomiske konsekvenser i et langt perspektiv	 	 	x	 
Konsekvens for folkehelsen	 	 	x	 


Kommunedirektørens vurdering og konklusjon
Det framkommer i saken at det er ulike måter å organisere migrasjonshelsetjenesten i en kommune. Rammen for arbeidet styres av Helsedirektoratets nasjonale veileder (IS1022) og migrasjonshelsetjenestens oppdrag er godt beskrevet. Erfaringer fra organiseringen i dag viser at det er fare for parallelle pasientforløp framfor integrerte pasientforløp, særlig der hvor det er familier. 
Videre organisering med en eventuell samlokalisering/organisering av migrasjonshelsetjenesten sammen med andre tjenester som f.eks vaksinasjon, helsestasjon og legetjeneste bør utredes nærmere. Dette for å kunne gi et mer helhetlig pasientforløp, tverrfaglig samarbeid, bedre ressursutnyttelse og integrering i kommunenes ordinære tjenestetilbud. Det vil kunne ivareta familier og deres behov, samt unngå parallelle løp, spare ressurser og sikre et godt og helhetlig pasientforløp for både barn og voksne, 
Det er nettopp startet opp et tverrsektorielt forprosjekt "Psykisk helsetjeneste for barn, unge og familier i Skien kommune". Dette er et forprosjekt som skal vare i ca 8 måneder og hvor man skal se på hvordan ulike  deler/etater av kommunen kan samhandle på best mulig måte for å ivareta tjenester til barn, unge og familier. Det vil være viktig å ta inn resultatene av dette forprosjektet i videre vurdering av hvordan tjenesten til barn og voksne i migrasjonshelsetjenesten skal organiseres.
Det benyttes interne ressurser til utredning og kartlegging. Det vurderes at det kan legges fram en sak til politisk behandling i løpet av 2027. 

Referanser
Veileder
Helsetjenester til asylsøkere, flyktninger og familiegjenforente - Helsedirektoratet
 
 



Vedlegg
Vedlegg 1  - organisering av migrasjonshelsetjenesten



image1.png
SKIEN KOMMUNE





